ועדת הכלכלה, כנסת 20, פרוטוקול מספר 820, 2018-07-16 12:00

איתן כבל: צהריים טובים, אפשר כבר לומר, גברתי מנהלת הוועדה, היועצת, יועצות משפטיות, רשמת, דובר, אורחים נכבדים, חבריי חברי הכנסת.

איתן כבל: התכנסנו כאן להצעת חוק להסדרת המגורים בשטחי מרעה, של חברי הכנסת בצלאל סמוטריץ, יצחק וקנין ויואב קיש.

איתן כבל: ברשותכם אני רוצה לומר כמה מילים לפתיחה.

איתן כבל: הרצון שלי, נתחיל ככה, לא לפני הרבה זמן בצלאל, ונדמה לי שגם אני הייתי חתום על החוק, אם אינני טועה, עשינו הסדרה בחוות בודדים בדרום.

איתן כבל: אני מאוד מקווה, בעזרת ה' שהחוק הזה, באמת קודם כל מי ש - - - אותם בעלים של חוות בודדות יידעו לפעול באמת על פי כל אשר הנחנו כאן ולא נמצא את עצמנו, כמי שמכיר את העניין הזה, שזה רק משתנה, אתה מסדיר עד הפעם הבאה, מסדיר ועד הפעם הבאה.

איתן כבל: באמת אני אומר את זה כי זה נושא שמונח כאן לא כנושא פוליטי, למרות שיש מי שמנסה לצבוע אותו בצבעים פוליטיים.

איתן כבל: הרצון שלנו הוא לייצר את המקבילה בצפון, לנסות להגיע להבנות והסדרים.

איתן כבל: תאמינו לי שאני מכיר זאת, יש כאן אנשים שפגשתי אותם בפורומים עוד כשהייתי במשרד החקלאות, אחר כך הייתי במשרד הבינוי והשיכון, זה רק עובר למקום כזה ואחר.

איתן כבל: אנחנו נעשה את אשר לאל ידנו להביא לכאן סידור הגון, הוגן, שיודע גם להתכתב עם הכללים הנוכחים.

איתן כבל: אין לנו, לא לבצלאל ולא לי, שום רצון, ואני אומר את זה לך, גברתי היועצת המשפטית, אני אומר את זה לנציגי משרד המשפטים, רמ"י וכל הגופים האחרים, משרד החקלאות בוודאי, אנחנו לא באנו כדי למצוא את עצמנו בהתנגשות של טיטנים בתוך המערכת, ממש לא.

איתן כבל: למדתי בחיי כבר הלא קצרים, יש לי עבר יותר מעתיד, שאין דבר שאם יש רצון כן שלא ניתן לפתור אותו.

איתן כבל: אין דבר כזה.

איתן כבל: במקום שבו יש רצון כן מחפשים את נקודות האיזון ואין מצב שאין דבר כזה נקודות איזון, יש, נקודות איזון כבר העברנו פה והעברתי כאן חקיקות לאין שיעור יותר - - - רק סיימנו ביום חמישי האחרון את חוק משק החשמל, אחד החוקים היותר כבדים שעברו פה ב-20 אולי 30 השנים האחרונות, עם השלכות רוחב גם על שוק העבודה, גם על המשק, והצלחנו ברוך ה' למצוא - - - גם לפעמים מתווכחים, אבל יודעים למצוא את נקודות האיזון כשהדברים האלה - - - אותו דבר כאן.

איתן כבל: אבל דבר אחד אני רוצה לומר, אני לא רוצה לעשות שום דבר בכפייה כי הכוח אצלנו, לא רוצה.

איתן כבל: אני אומר את זה כאן בצורה מאוד ברורה וזאת הגישה שלי ומכיר אותה בצלאל, אבל כשיש הסכמות וסיכומים אז אני מצפה, ולא רק מצפה, אני תובע שיעמדו בהם.

איתן כבל: אין לי שום כוונה לגרום לכך שהכנסת תבוזה.

איתן כבל: יותר מדי ניסיונות של גורמים יש, אני אומר את זה, מכל הכיוונים, לבזות את הכנסת, כולל ממשלה, דרך אגב.

איתן כבל: הנה היום עולה לקריאה ראשונה חוק איסור פרסום של עישון וועדת השרים הפכה את עצמה לרגולטור של הכנסת, שזה שיטה חדשה.

איתן כבל: בכל עניין אנחנו מכירים את הדברים האלה.

איתן כבל: אני אאפשר לבצלאל להציג את הדברים.

איתן כבל: נא להציג אותן - - -

בצלאל סמוטריץ': שתי דקות.

איתן כבל: בשתי דקות וגם ברוגע, כדי שאנחנו נראה איך אנחנו - - - איך אומרים?

איתן כבל: כבר את האנרגיות שלך הוצאת בחוק הלאום, כבר קראת לכולם - - -

בצלאל סמוטריץ': טוב, אדוני היושב ראש.

בצלאל סמוטריץ': לא, קודם כל זה תוקן והוא התנצל.

איתן כבל: לא היה?

איתן כבל: אני שמח.

בצלאל סמוטריץ': אני לא קראתי שקרן לאף אדם, לא מתאים לי, חיפשנו, לא היה.

איתן כבל: זה נכון.

בצלאל סמוטריץ': טוב, ראשית אני מודה לך, אדוני יושב הראש, אתה מעורב בעניין הזה עד מעל לצוואר, גם בחוק הקודם, גם בחוק הזה, גם בהרבה מאוד פגישות בינינו מאחורי הקלעים, וזה חשוב וטוב.

בצלאל סמוטריץ': אני רוצה להודות למגדלים שיושבים כאן נציגיהם, שעושים מפעל ציוני חשוב, מחזיקים בקרקע, מפתחים חקלאות שהיא ערך כשלעצמו, ערך ערכי, ערך לאומי וציוני ויש חשיבות עצומה גם בשמירה על השטחים הפתוחים, גם בשמירה על מאזן אקולוגי וכו' וכו' וכו' והם מתמודדים עם אתגרים קשים מאוד שהולכים ונעשים מסובכים יותר ויותר בשנים האחרונות, על רקע גבוליות של כדאיות הגידול בכלל, על רקע הרבה מאוד פשיעה חקלאית, מול אוזלת יד או חוסר הצלחה, כל אחד יקרא לזה בשפה שלו, של המדינה לתת מענה.

בצלאל סמוטריץ': אם לוקחים ענף שהוא גם ככה על הגבול מבחינת הכדאיות שלו ומוסיפים לו עוד המון המון המון אתגרים אז הוא הופך ללא כדאי וכשהוא לא כדאי אז הוא נסגר וכשהוא נסגר והמגדל יוצא אז, איך אומרים?

בצלאל סמוטריץ': מים אין בו, אבל נחשים ועקרבים יש בו.

בצלאל סמוטריץ': אין ואקום, אין שטח שנשאר ריק, אם אנחנו לא שומרים על השטח בצורה טובה ומסודרת, אז השטח - - - אחד הצרכים שעלו מהשטח בשנים האחרונות זו שהייה של המגדל בסמוך לעדר 24/7, גם מסיבות מקצועיות, וככה מקובל ברוב מדינות העולם, בסוף בעונת המלטות צריך להיות קרוב לעדר ולתת מענה לוולדות בגיל אפס ולדאוג שתנים לא יטרפו אותם, ולא פחות מזה, שוב, בגלל האלמנטים של הפשיעה החקלאית שהולכים ומתרבים, לצערנו הרב, בשנים האחרונות.

בצלאל סמוטריץ': הצורך הזה לשהות על יד העדר יצר מציאות בלתי אפשרית שבה המגדל עובד ביום וישן או מנמנם בטנדר בלילה תוך כדי שמירה ואין משפחה.

בצלאל סמוטריץ': המשפחה גרה באני לא יודע איפה והוא - - - ואז לאט לאט התחילה תופעה של מגורי מגדלים בשטחי מרעה, לא הייתה ברירה.

בצלאל סמוטריץ': בא המגדל, שם איזה קרוון, בדרך כלל לא מדובר פה על חוות ווילות, סתם מגורים מינימליים, כדי שהוא יוכל להביא את המשפחה וגם להיות ליד העדר 24/7 וגם לקיים איזה שהם חיים נורמליים של משפחה.

בצלאל סמוטריץ': כיוון שהסיפור הזה לא הוסדר עד היום מבחינה חוקית, לא קניינית, בהיבטי היתר הרעייה, הסכם הרעייה, מול רשות מקרקעי ישראל, ולא בהיבט התכנוני אז נוצרו בעיות.

בצלאל סמוטריץ': ואנחנו אנשים שומרי חוק, אנחנו רוצים להסדיר דברים בחוק, הסדרה חוקית היא טובה למדינה והיא טובה לאדם הפרטי והיא טובה לרשויות, שלא יבזבזו זמן ומשאבים בלייצר תביעות, על רקע זה הבאנו את החוק הזה שכותרתו הסדרת מגורי מגדלים בשטחי מרעה.

בצלאל סמוטריץ': דובר כבר הרבה, זה עבר בקריאה טרומית וכו', שכמובן זה לא רק מגורי מגדלים זה גם כל מבני העזר, בסוף יש מכלאה ויש מתבן ויש סככה לטרקטור וכו' וכו', הכול צריך להיכנס כאן בין הקריאה הראשונה לקריאה השנייה ושלישית.

בצלאל סמוטריץ': החוק הזה הונח, החוק הזה עבר ועדת שרים, החוק הזה התקבל בקריאה טרומית ואז אני קיבלתי פנייה, הגיוני מאוד, מאנשי מינהל תכנון, ואותם אני רוצה מאוד מאוד לשבח על העבודה הגדולה והחשובה שנעשתה כאן בחודשים האחרונים, יחד עם רמ"י ומשרד המשפטים, 'תעשה רגע הוֹלְד בחוק ובוא ננסה לה - - -'.

בצלאל סמוטריץ': הרי בסוף יש טעם לפגם בהתערבות בהליכי תכנון וחקיקה.

בצלאל סמוטריץ': זה נשק לא קונבנציונלי, יותר נכון לעשות את זה בשינוי לתמ"מ, בשינוי לתמ"א הרלוונטית וכו' וכו' ואני כמובן הסכמתי.

בצלאל סמוטריץ': הייתה פגישה, שמנו על השולחן את ההישג הנדרש, עם כל הגורמים.

בצלאל סמוטריץ': בהתחלה דובר על סדר גודל של חודש שייקח להם וזה נמשך איזה ארבעה חודשים.

בצלאל סמוטריץ': לאורך כל ארבעה החודשים אני אמרתי, תראו, לא אצה לי הדרך, אני רוצה פתרון טוב, אמיתי, נכון, כמו שאמר היושב ראש, לא לכפות עכשיו פתרון, אבל יש תנאי.

בצלאל סמוטריץ': אם אנחנו עושים הוֹלְד בחקיקה, אז גם הטרקטורים שמבצעים את מבצעי ההריסה ומגרשים את המגדלים האלה גם הם צריכים לעשות הולד.

בצלאל סמוטריץ': אין מצב שאנחנו עושים הולד בחקיקה, אבל הבולדוזר של החוק ושל ההריסה ממשיך לעבוד.

איתן כבל: על כמה מקרים כאלה מדובר?

בצלאל סמוטריץ': יש כרגע שני מקרים שאני מכיר שההליכים מתקדמים, כולל חווה אחת שבאוגוסט, על פי פסק דין של בג"צ, אגב בג"צ קבע שצריך להסדיר אותה, לא משנה כרגע, שיש עניין - - -

איתן כבל: תיכף ניגע, אני מכיר את זה.

בצלאל סמוטריץ': אבל הדרישה שלי הייתה לאורך כל הדרך שאני מבקש לעשות הוֹלְד.

בצלאל סמוטריץ': אז אמרנו בחוות יערן מגישים בקשה מוסכמת לבג"צ לדחייה - - -

איתן כבל: יש כאן את הבעלים של חוות יערן?

קריאה: כן.

בצלאל סמוטריץ': ויש עוד חווה אחת, של דפנה אנגל, נדמה לי שקוראים להם, בצפון, שגם שם יש סיפור עכשיו של הליכים - - -

עליזה לביא: איפה, באלוני הבשן?

בצלאל סמוטריץ': לא, אלוני הבשן זה שניידר.

בצלאל סמוטריץ': הבקשה שלנו הייתה 'חבר'ה, עושים הוֹלְד'.

בצלאל סמוטריץ': אנשי משרד המשפטים נעלבים כשאני אומר חוסר הוגנות.

בצלאל סמוטריץ': הם נעלבים כשאני מדבר על חוסר הוגנות, אבל העובדה היא שמרמ"י, מעורכת הדין שירה תם, עורך הדין אריאל - - -

איתן כבל: לא, זה בגלל העקשנות.

בצלאל סמוטריץ': אדוני יושב הראש, אני מול שניהם מחכה ארבעה חודשים לתשובה, זה לא שיש תשובה שלילית, וכל שבוע היועץ שלי מול שירה ואני מתכתב איתם ופשוט לא מקבל תשובה.

בצלאל סמוטריץ': התחושה שלי הייתה שמנסים למרוח, למרוח, למרוח.

בצלאל סמוטריץ': הרי בינינו, אתה יודע יפה מאוד, איתן, אם היינו - - - היינו גומרים שנייה שלישית כבר במושב הזה.

בצלאל סמוטריץ': ארבעה חודשים חיכינו, אני הגעתי למצב שאני לא מוכן לחכות.

בצלאל סמוטריץ': אני מבקש ממך ואני אומר את זה כאן, זה על דעת שרת המשפטים ששוחחתי איתה אתמול, כמובן על דעת שר החקלאות, שהוא ישתדל לבוא לפה, הוא יסיים פגישה ויבוא לפה, אני מבקש שאנחנו נעביר את זה היום בקריאה ראשונה.

בצלאל סמוטריץ': אני דיברתי עם הנהלת הקואליציה שזה יעבור בקריאה ראשונה כבר במושב הזה, בשלושה הימים העמוסים ממילא שהולכים להיות לנו כאן, ותיקונים ושינויים ככל שנספיק עכשיו טוב, מה שלא יהיה, בין הקריאה השנייה והשלישית.

בצלאל סמוטריץ': אני מבקש להעביר את זה ואני אומר כאן לפרוטוקול, זה יחול גם על חוות יערן ועל אמיר דרומי שנמצא כאן וחוות אחרות שכרגע, בנוסח הנוכחי, זה לא בטוח שזה יכליל אותם.

בצלאל סמוטריץ': זה יתוקן ויוכלל ואני מקווה שגם בהיעדר הסכמה של המדינה - - - אני אגב הוצאתי מכתב, אתה ראית, אדוני היושב ראש, הוא הופץ לוועדה, הוצאתי מכתב בעקבות טיוטה, מסמך ההבנות או איך שקראו לזה במינהל התכנון, הוצאתי מכתב ואמרתי שאני מוכן לא להצביע היום, מוכן לא להצביע, רק תגידו לי שיש הסכמה על דחייה בהסכמה של שני הדברים.

בצלאל סמוטריץ': מאחר שלא ניתנה הסכמה כזאת אני מבקש שנעביר את זה בקריאה ראשונה והכול יימשך אחר כך.

איתן כבל: תודה לחבר הכנסת בצלאל סמוטריץ.

איתן כבל: בואו נעשה את המעבר הזה.

איתן כבל: משרד המשפטים, ברשותכם, ההתייחסות שלכם.

אריאל צבי: בוקר טוב, אדוני היושב ראש.

איתן כבל: שם ותפקיד.

אריאל צבי: אריאל צבי, ייעוץ וחקיקה, משרד המשפטים.

אריאל צבי: החלטת ועדת השרים הייתה לתמוך בהצעה הזאת בטרומית, לאחר מכן זה חזר לוועדת השרים והיא החליטה שזה יחזור אליה לפני הקריאה הראשונה.

בצלאל סמוטריץ': השרה אמרה שהיא תעשה טלפונים.

איתן כבל: לא, זה לא הבעיה.

איתן כבל: בוא לא נידרש להגיע לכל הדברים האלה.

אריאל צבי: במקביל התחילה עבודה מקצועית שהוביל אותה מינהל התכנון.

אריאל צבי: ישב שם פורום של חברים ממספר משרדי ממשלה שנוגעים לעניין ופעם ראשונה, אני חושב, שנעשה מאמץ להתייחס לנושא הזה, לתת לו את המענים בהיבט התכנוני, חשבו גם על ההיבטים של - - - ניסו לצייר את ההיבטים של המגורים, של הקצאת הקרקע, נעשה ניסיון באמת פנים ממשלתי, אני חושב פעם ראשונה, בניגוד למה שאנחנו זוכרים מהשנים הקודמות, שאתה בטח מכיר עם חוות הבודדים בדרום, נעשה ניסיון לגבש מענה, כולל מענה תכנוני, והחברים פה במינהל התכנון יוכלו להרחיב.

אריאל צבי: הדיון הפנים ממשלתי הזה לא הסתיים, העבודה עודנה בעיצומה, אבל אני חושב שיש בהחלט על מה לדבר.

אריאל צבי: אנחנו נפגשנו עם חבר הכנסת סמוטריץ מספר פעמים, הצגנו בפניו את המתווה הזה, שמענו את ההערות שלו.

אריאל צבי: לטעמי יש עדיין מקום להמשך העבודה הממשלתית בנושא הזה.

אריאל צבי: מהסיבה הזאת אנחנו כרגע לא יודעים להציג את הצעת החוק הזאת או לדבר על ההסדרים, איזה הסדר אנחנו כן רוצים, איזה הסדר אנחנו לא רוצים בשלב הזה.

אריאל צבי: לגבי דחיית ההליכים.

אריאל צבי: מדובר בהליכים שהתנהלו בבית משפט והגיעו עד ערכאה שלישית, לאורך כל הדרך נעשו ניסיונות מצדנו להגיע להסדרים, לפשרות, לא על המקרה של יערן, דבר שלא עלה בידינו.

אריאל צבי: אנחנו כעמדה עקרונית לא מנהלים את הסדרי האכיפה או את הליכי האכיפה, לא מגיעים להסדרים בכפוף לחקיקה שנמצאת או לא נמצאת.

אריאל צבי: ככל שהיינו מצליחים להגיע איתם להסדרים פנימיים תוך כדי ההליך, אני מניח שהליכי האכיפה היו מושעים, אבל בשלב הזה לא ראינו מקום לעשות את זה.

איתן כבל: אני, ברשותך, רוצה לומר את הדבר הבא.

איתן כבל: אני מכיר, קראתי את ההתייחסות של בית המשפט.

איתן כבל: בית המשפט בכלל, בכל מקום שאתה יכול להגיע להבנות והסדרה תמיד יודה לך, בוודאי כשזה נוגע לעניינים כאלה.

איתן כבל: תמיד הוא מחפש - - - תאמין לי, אני פה כבר נהייתי עוצר בג"צ.

איתן כבל: רק לאחרונה חוק אזורים ימיים, בעקבות דיונים שמתנהלים פה בג"צ אמר לעותרים למשוך, או מחק או ביקש מהם למשוך.

איתן כבל: זאת לא פעם ראשונה ולא פעם שנייה ולא פעם שלישית שהתנהלות של הוועדה היא התנהלות שבג"צ מכבד מאוד.

בצלאל סמוטריץ': אני חייב שאלה.

איתן כבל: תן לי רק לסיים.

בצלאל סמוטריץ': חייב שאלה.

בצלאל סמוטריץ': אריאל, אמרתם עכשיו דבר מאוד לגיטימי, עבר שלוש ערכאות, למה לא קיבלתי את התשובה הזו לפני ארבעה חודשים?

בצלאל סמוטריץ': האם יכול להיות שמרחתם אותי בכוונה כדי שאני לא אעביר את החוק הזה בשלוש קריאות כאן במושב הזה ועכשיו נגיע לפגרה ובאוגוסט הם צריכים לפנות?

בצלאל סמוטריץ': את התשובה הכול כך פשוטה שאמרת עכשיו.

בצלאל סמוטריץ': אמרתם עכשיו דבר הכי פשוט, העקרונות המשפטיים שלנו, עבר שלוש ערכאות.

בצלאל סמוטריץ': לפני ארבעה חודשים ישבנו - - - סליחה שאני מתעצבן, ארבעה חודשים, הנחתי את הבקשה הזו על השולחן, היה ברור לכם שזה הבסיס, והם, מינהל התכנון, אמרו בהגינותם שאני צודק בעניין הזה, היה ברור שזה הבסיס לנכונות שלי להיכנס להידברות ולחכות עם זה ארבעה חודשים.

בצלאל סמוטריץ': אתם ניצלתם את התמימות שלי, אני חדש פה, קדנציה ראשונה, אני פשוט תמים.

בצלאל סמוטריץ': אני אומר לך ברצינות, זה לא יקרה יותר.

בצלאל סמוטריץ': זה לא יקרה יותר.

בצלאל סמוטריץ': הרי את התשובה הפשוטה יכולת להגיד, הייתי אומר לך לגיטימי, אני מכבד אותך, לגיטימי שזו עמדתך המשפטית, אני באמת מכבד אותה, אבל אז אני מכלכל את צעדיי, אני אומר לך שהיושב ראש היה מעביר את זה בשלוש קריאות בלי להתבלבל בכלל והיינו אחרי החוק הזה כבר עכשיו.

בצלאל סמוטריץ': עשיתם דבר לא הגון, לא קולגיאלי ברמת מערכת יחסים של כנסת-ממשלה.

בצלאל סמוטריץ': לא הגון ברמת יחסים של כנסת-ממשלה ולדבר הזה יהיו השלכות, זה הכול.

בצלאל סמוטריץ': אני רוצה לבקש, איתן, אדוני, חבל, אל תיתן להם להציג את המתווה שלהם, חבל על הזמן.

בצלאל סמוטריץ': אני בעד ההידברות הזאת, אנחנו הולכים עכשיו להקריא, אני אבקש להוסיף עכשיו סעיף, כבר עכשיו את סעיף 9, שאני הנחתי אותו פה - - -

עליזה לביא: רגע, איזה?

בצלאל סמוטריץ': רגע, שנייה, אנחנו נצלם את זה עכשיו, נפיץ את זה לכולם, כבר עכשיו נכניס את זה, כדי שכבר עכשיו זה יחול בקריאה הראשונה, גם על חוות יערן, שהם יוכלו ללכת לבג"צ ולהגיד שהכנסת הולכת לחוקק אותם ובג"צ, גם בלי הסכמה שלהם, ייתן דחייה.

בצלאל סמוטריץ': אני אומר לך באחריות.

בצלאל סמוטריץ': אתה צודק לחלוטין, בג"צ, כשיש הזדמנות להסדרה נותן בעניין הזה כמה שרק צריך, בוודאי בחוות יערן, שבית המשפט התחנן בפני המדינה וכתב בפסק הדין הסופי שלו שמן הראוי למצוא להם פתרון כי הם בסדר, הם הכי בסדר בעולם.

איתן כבל: נכון, אכן כך.

בצלאל סמוטריץ': עשיתם דבר לא הוגן, אריאל.

בצלאל סמוטריץ': לא הגון ולא פייר, יכולתם לתת את אותה תשובה לפני ארבעה חודשים.

איתן כבל: אוקיי.

איתן כבל: בצלאל, סיימת את המכסה שלך.

איתן כבל: תודה.

איתן כבל: קודם כל תנו לי לפני כן, אני אנסה להבין את הדברים, כי הכי קל זה למצוא את הדרך איך לפרק את העניין.

איתן כבל: אני לא רוצה.

איתן כבל: אם לא תהיה לי ברירה, אני אעשה את זה, אני לא פחדתי אף פעם לעשות את הדברים האלה, אין כאן שאלה, פה עוסקים בבני אדם, לא עוסקים ב - - - אני מכיר את האנשים, חלקם, אנשים שנותנים מעצמם מבוקר עד לילה למען - -

בצלאל סמוטריץ': ציונות.

עליזה לביא: לגמרי.

איתן כבל: - - הציונות.

איתן כבל: אבל זו לא הנקודה עכשיו.

איתן כבל: אני מנסה לתת לזה את המענה הענייני המקצועי.

איתן כבל: אריאל, מה שאני מנסה להבין כאן, כל מה שאני מבקש, אני לא רוצה ללכת למהלך שעושה פעולות על הראש שלכם, לא רוצה.

איתן כבל: לא שאני לא יכול, גם עשיתי את זה כשהיה צריך לעשות את זה, אני לא חושש מזה, אני יודע לעשות את הדברים בצורה הכי מסודרת, אבל יחד עם זאת אני לא רוצה, זה כמו בחוות הדרום שנתתי לכם את כל האפשרויות כדי ללכת וללכת וללכת, אני רוצה גם לנסות לעשות את זה כאן.

איתן כבל: יש כאן מהלך, לי לפחות לא צריך להגיד ממרומי שנותיי, באמת אני אומר עכשיו, לא בציניות, כמי שעבר כבר מערכות יחסים, כשמדינה באה לבית המשפט ואומרת לו 'תשמע, יכול ולא תהיה ברירה בסוף', דרך אגב, יכול להיות שהחוק יחוקק והוא לא יהיה שלם על חווה כזו או אחרת, גם דברים כאלה קרו, אני מנסה לבוא ולומר שאנחנו מנסים ללכת לקראת.

איתן כבל: אני ראיתי את בג"צ חוות יערן.

איתן כבל: אני קראתי את מה שנכתב שם, גם בג"צ אומר, 'חברים, צריך למצוא לזה את הפתרון'.

איתן כבל: גם אם זה לא נעשה בדיוק, דבר דבר - - -

מוסי רז: אז מה עשו?

עליזה לביא: הנה, תראה איזה תלאות הוא מתאר עכשיו, חבר הכנסת - - -

איתן כבל: נכון.

איתן כבל: לכן מה שאני אומר, אריאל - - -

בצלאל סמוטריץ': עד שפעם אחת עליזה ואני מסכימים.

איתן כבל: בסדר, אבל למה על הגב שלי?

איתן כבל: אני רוצה להתקדם בעניין הזה, ברשותך, בצלאל.

איתן כבל: מה שאני מנסה לומר, אריאל, ואם צריך אני מוכן גם לעשות הפסקה של עשר דקות כדי לנסות להבין, גם אם אתה רוצה לשבת איתי, עם אנשי המקצוע, כדי למצוא לזה את הניסוח הנכון, אני לא רוצה לכפות, כי יהיה פה רוב מוחץ בעד כל שינוי.

איתן כבל: אני לא רוצה.

איתן כבל: אני מנסה להבין מכם מדוע אנחנו - - - כתוב האחד יחטא, במרכאות, זאת אומרת אם יש כאן סיטואציה של מקום אחד, שניים, בגללם אנחנו נלך על כל המהלכים?

איתן כבל: הרי ממה נפשך?

בצלאל סמוטריץ': בג"צ.

איתן כבל: סמוטריץ, אתה חושב שיש לי בעיה בלהסביר את עצמי?

בצלאל סמוטריץ': לא, אם יש משהו שאין לך בעיה זה - - -

איתן כבל: תודה.

איתן כבל: מה שאני רוצה לומר לכם, אם יש כאן מהלך, ממילא הוא יהיה, אבל אם אפשר לעשות אותו בצורה מסודרת, ובאמת שמעתי ממינהל התכנון את כל הסופרלטיבים ואני יודע, אם פפאי התקשר אליי להגיד לי שנעשית פה עבודה וזה, זה כמעט כמעט הראש של החמור של המשיח נכנס, מה שמגיע מגיע, אני לא אקח - - - באמת בא ומפרגן ואלה דברים שבדרך כלל - - - וצריך להגיד את זה.

איתן כבל: אז אם אנחנו כבר על המתווה ואנחנו על המסלול ויש באמת נכונות של כל המערכת - - - עכשיו, עוד דבר אני לא מוכן, שפתאום יגידו לי 'הנה, אנחנו עומדים בפני מצב שבו אנחנו דורסים ברגל גסה את המערכות המשפטיות'.

איתן כבל: בוא לא נעמיד את זה יותר ממה שדורסים לכם כל יום, בסדר?

איתן כבל: בואו לא נהפוך את זה עכשיו לחארם א-שריף שלנו, אנחנו לא בחארם א-שריף, אנחנו פה בסיטואציה - - -

מוסי רז: אנחנו בחארם על הטבע.

איתן כבל: לא, זה לא העניין.

מוסי רז: למה לא?

איתן כבל: זה לא חארם על הטבע.

בצלאל סמוטריץ': הוא מעדיף שהם יעזבו את הקרקע ואז ייכנסו אחרים ש - - -

מוסי רז: אה, אז זה לא העניין של - - -

איתן כבל: בצלאל, גם אני חלוק עליו, זה לא קשור ואני לא פחות ממנו, מחברי, בטבע בעניין הזה.

איתן כבל: זו לא שאלה של טבע עכשיו.

איתן כבל: אחרי זה אנחנו נעסוק בשאלה, בשביל זה יש פה את מינהל התכנון, מה נכון, בגלל זה יש כאן את צה"ל, שטחי אש כן, שטחי אש לא, יש דברים שאנחנו לא חלוקים עליהם.

איתן כבל: אני רוצה קודם כל שניתן מענה לעיקרון שהוא עיקרון של הסדרה.

מוסי רז: למה?

עליזה לביא: אבל אי אפשר להתעלם מלמה הוא קורה.

עליזה לביא: הרי גם אתה קשוב ל - - -

איתן כבל: מה?

איתן כבל: מה קרה מה?

איתן כבל: לא הבנתי את מה שאמרת לי.

עליזה לביא: למה הוא כל כך צודק וצריך לבוא ולתקן את זה?

איתן כבל: לא, ברור לי.

עליזה לביא: רגע, שנייה.

עליזה לביא: בגלל הפשיעה החקלאית.

איתן כבל: בין היתר, כן.

עליזה לביא: בגלל שאין פה ביטחון, בגלל שהאנשים האלה, לא משתלם להם גם כלכלית להיות.

עליזה לביא: זו פשיעה חקלאית, אנחנו לא נותנים - - -

מוסי רז: אז בואי נסדיר גם את הפשיעה החקלאית, מי שגנב - - -

עליזה לביא: אנחנו לא נותנים ביטחון, לא נותנים פה ביטחון לאזרחים, עוד שדה ועוד שדה נשרף, לא רק בדרום, כל שבוע אני מקבלת, איזה כל שבוע?

עליזה לביא: כל כמה ימים מהשומר החדש, פה שרפו את זה, פה שרפו את זה, פה שרפו את זה.

עליזה לביא: על מה אנחנו מדברים?

עליזה לביא: למה הם יושבים?

עליזה לביא: אתה יודע, את הבת מצווה של הבת שלי חגגתי ממש איפה שאת גרה, ממש איפה שאת גרה, והיינו צריכים כל הלילה לשמור על כל הציוד.

עליזה לביא: כל הלילה היינו צריכים לשמור על הציוד.

עליזה לביא: אז אין ביטחון ואתה יודע את זה והצעת החוק הזו באה לתת הגנה לאנשים היקרים האלה.

איתן כבל: את צודקת, אני מקבל את זה.

מוסי רז: מה, הפרטנו את המדינה?

איתן כבל: אני רק לא רוצה לפתוח עכשיו את היריעה.

איתן כבל: אני רוצה לשמוע, אריאל, ברשותך, את ההתייחסות שלכם ואם אפשר לעשות הוֹלְד עד שמינהל התכנון יסיים את העבודה שלו.

איתן כבל: נחזור מהפגרה, הכנסת עדיין, לפחות את החודש-חודשיים הראשונים, לדעתי תוציא את ימיה כאן.

איתן כבל: כן כן, לא לא, אתה מבין?

איתן כבל: אבל אני לא רוצה לעשות משהו בכפייה.

איתן כבל: אני חושב שאפשר למצוא את נקודת האיזון המכובדת בעניין הזה.

איתן כבל: בבקשה, אריאל.

אריאל צבי: אדוני היושב ראש, דבר ראשון, אני רוצה לדחות את ההאשמות שהושמעו כאן.

אריאל צבי: אני גם בטוח שחבר הכנסת לא התכוון אליהם בצורה האישית שבה הוא השמיע אותן, אנחנו בוודאי לא ניסינו לרמות ולא למרוח והיינו איתו בשיח לאורך כל התקופה הזו.

אריאל צבי: אנחנו ניהלנו את השיח הזה לאורך כל התקופה, אני חושב שגם חבר הכנסת היה מחובר אליו ומודע אליו.

אריאל צבי: כדי לבוא לבית המשפט אנחנו צריכים בסיס מסוים.

אריאל צבי: השיח הזה לא הבשיל, לא מצדנו וגם לא מצד חבר הכנסת, עד השלב הזה.

אריאל צבי: מהבחינה הזאת אנחנו לא ראינו מקום שאנחנו יכולים לבוא איתו לבית משפט ולהגיד לו 'תשמע, יש לנו פה איזה שהוא משהו שאנחנו יכולים לעמוד מאחוריו'.

אריאל צבי: אפילו החלטת מועצה, במועצת מקרקעי ישראל, שניסו להעביר - - -

איתן כבל: אריאל, תגיד לי, יש לי בקשה, תזכור שאתה מדבר אליי.

אריאל צבי: אני תמיד זוכר את זה.

איתן כבל: לא, אני שם לב שלא, לפעמים אתה, איך אומרים?

איתן כבל: מג'ברש קצת.

אריאל צבי: אני משפטן.

איתן כבל: בדיוק, זאת בדיוק הבעיה.

איתן כבל: אני יודע לא רק להבין את מה שאתה אומר, גם לקרוא את שפתיך כשאתה אומר אותם.

איתן כבל: זה לא העניין, העניין הוא אחר, אני מדבר עכשיו בשיא הרצינות, מה זה לבוא לבית המשפט?

איתן כבל: אנחנו עדיין - - - הרי במשא ומתן אתה בא ואתה מבקש לנהל אותו, אתה אומר 'אני נמצא בתוך הליך', אתה לא מגיע לבית המשפט רק אם הגעת כן או לא.

איתן כבל: כל מה שאנחנו מבקשים פה, כדי לעשות הוֹלְד, כדי שיתאפשר לעשות את הדברים בצורה, בניחותא, יכול להיות שהכול לא יבשיל, אבל אני רוצה לסיים את זה בצורה מכובדת, בלי כפייה.

איתן כבל: כן, גברתי, שם ותפקיד.

שירה תם: עורכת דין שירה תם, היועצת המשפטית של החטיבה לשמירה על הקרקע ברשות מקרקעי ישראל.

שירה תם: אני רוצה רק לדייק.

שירה תם: מתארים כאן איזה שהוא מצב שיש טרקטורים בשטח שעומדים לפנות איזה שהן חוות.

שירה תם: אל"ף, אנחנו עדיין לא במצב הזה, גם לא במקרה של יערן, עדיין לא נפתחו הליכי הוצאה לפועל.

עליזה לביא: אבל למה אנשים צריכים לחיות בפחד?

שירה תם: שנייה, רק רגע, דקה.

איתן כבל: תנו לה לתאר, חשוב לי איך - - -

שירה תם: אני רק רוצה לתאר עובדתית, אחר כך אם יש שאלות אני אשמח מאוד לענות על הכול.

שירה תם: הדבר הנוסף, גם לגבי אנגל, שנזכר כאן, המועד של הפינוי, יש כאן הליך שהוא הליך תכנוני, יש מועד פינוי שנקבע לאוקטובר 2019.

שירה תם: אז גם אנחנו לא מתארים מצב שזה, לא יודעת, לי זה היה נשמע ככה שיש פינוי מיידי.

בצלאל סמוטריץ': באוקטובר?

שירה תם: אנגל, תברר, המועד - - -

בצלאל סמוטריץ': לא, אוקטובר בהליך הפלילי, אתם דרשתם אפריל בהליך האזרחי.

שירה תם: לא, מאי.

בצלאל סמוטריץ': אפריל או מאי, בסדר, זה גם מיטת סדום, הרי יש כבר את ההליך הפלילי, למה אתם מתעקשים - - -

שירה תם: לא, גם הסכמנו לזה, אבל הייתה התעקשות שנוותר גם על דמי שימוש.

בצלאל סמוטריץ': לא, אתם אמרתם שאם הם מוכנים למאי אתם תוותרו על דמי שימוש.

איתן כבל: בצלאל, די.

שירה תם: אפשר להתווכח על העובדות, תאמין לי שאני מכירה אותן על בוריין בהיבט הזה.

איתן כבל: בצלאל, מה, אתה עושה פיליבסטר על עצמך?

איתן כבל: עשה לי טובה, תן לי קודם כל לסיים את הדברים.

שירה תם: המצב שתואר כאן, שיש טרקטורים שעומדים לפנות מהיום למחר אנשים, זה לא המצב, זה באמת לא המצב, כרגע זה לא הסיטואציה.

שירה תם: גם במקרה של יערן, נכון, זה מקרה מורכב.

שירה תם: אני רוצה להגיד לכם שאני אישית, בר אולי מכירה אותי, בסבבים הקודמים אנחנו ניסינו להגיע כאן למתווה פשרה, היו לנו דיונים ביחד, ניסינו להגיד להם 'בואו נחדש את שטחי המרעה, נסייג את זה למבנה שומר', לא מבני מגורים, לא בהיקף שיש כאן, לא בהיקף הבינוי.

שירה תם: אין תכנית שמאפשרת, אנחנו כפופים לחוק התכנון והבנייה, לא הייתה אוזן קשבת, גם לא מהצד השני.

בצלאל סמוטריץ': אני לא בא אלייך בטענות, אני - - -

שירה תם: אני מתנצלת, אני לא רוצה להיכנס לפרטים, אבל כן, אני לא רוצה שיוצג כאן איזה שהוא מצג שהוא לא נכון, כי אני הייתי גם בדיון בבית המשפט העליון וגם מתווה ההסדרה שבית המשפט העליון דיבר עליו זה אותו מתווה שאנחנו אמרנו שאנחנו רוצים להמשיך את הרעייה של העדר, כי אנחנו גם רואים בה איזה שהוא צורך שהיא תהיה, אבל לא את המגורים.

שירה תם: לכן גם בית המשפט, כשהוא התייחס להסדר, הוא התייחס להסדר לגבי הרעייה של העדר, לא להסדר של בית המגורים במקום.

שירה תם: אז לתאר את זה בצורה כזאת זה לא נכון.

שירה תם: אני גם הייתי בדיון המשפטי, אני מכירה את כל ההיבטים מכאן ומשם וזה לא מדויק.

שירה תם: אני חושבת, שוב, העבודה שנעשית כאן על ידי כל גופי הממשלה, וגם אנחנו התכנסנו אליה, אנחנו גם מבינים שצריך פרק זמן נוסף לתת לעבוד ולמצוא פתרונות - - -

איתן כבל: כל מה שאני מבקש, יקירה, זה דבר אחד, ואני אומר את זה לכם.

איתן כבל: אני לא ביקשתי שום דבר, אני לא ביקשתי שתעצרו, לא ביקשתי שתתווכחו עכשיו עם בצלאל, אני בא ואומר האם אפשר להגיע להסכמה שבחצי השנה הקרובה, שאנחנו ניתן לכם את הזמן כדי לנהל את השיג ושיח הזה, להגיע להסדרה, אוקיי?

איתן כבל: אם לא תגיעו להסדרה יבוא בצלאל לפני כן או מישהו אחר ויעלה את ה - - - אני לא רוצה לחוקק את זה.

שירה תם: בעניין של אנגל אין בעיה, יש מועדים שכבר אמרתי לכם שהם מאוחרים, מה שאתה מדבר על חצי השנה, בעניין של יערן אנחנו צריכים גם את משרד המשפטים, אנחנו נצא להתייעצות עכשיו.

איתן כבל: זה מה שביקשתי.

איתן כבל: אוקיי.

בצלאל סמוטריץ': אני מציע שנתחיל לקרוא תוך כדי, חבל על הזמן.

איתן כבל: מוסי, בבקשה.

מוסי רז: אני חושב שמה שעולה מההצעה - - -

בצלאל סמוטריץ': איתן, תן להם שיילכו בינתיים.

איתן כבל: שנייה, הם רוצים אותי, יחד איתי.

שירה תם: לא, בואו נעצור את הדיון.

איתן כבל: חברים, תנו לי לסיים עם חברי הכנסת, אני אעשה הפסקה, אנחנו נצא ונראה מה אנחנו - - - את ההחלטה.

איתן כבל: בבקשה, מוסי.

מוסי רז: מההצעה הזו עולה ריח לא טוב.

מוסי רז: קודם כל מזכירים פה מקרה ספציפי שהיה בבג"צ ורוצים עכשיו גם להנדס לבג"צ כל מיני דברים.

מוסי רז: מההצעה עצמה עולה תמונה, כביכול אין פה רשויות תכנון, אף אחד ברשויות המדינה לא אכפת לו משום דבר ויש קומץ של אנשים שהם האנשים הפטריוטיים היחידים במדינה הזו שהם הולכים ואיפה שבראש שלהם הם הולכים ומקימים בתים כדי לעצור את הפשיעה החקלאית, ראיתי שהם לא עצרו, בידיהם, כדי לעצור את הפשיעה החקלאית.

מוסי רז: קודם חבר הכנסת סמוטריץ אפילו פלט, 'כדי שלא יבוא לשם מישהו אחר', זאת אומרת גנב אחד בא כדי למנוע מגנב אחר לבוא ואנחנו פה מסדירים אותם.

מוסי רז: עוד חוק הסדרה.

מוסי רז: כבר היה לנו חוק הסדרה אחד כזה, והכנסת חוזרת על הדבר הזה כל הזמן.

מוסי רז: יש אנשים שהם פורעי חוק ואנחנו הולכים לתת להם לגיטימציה בהסדרה הזו, בפגיעה בערכי טבע, בפגיעה ברשויות החוק, בפגיעה בשלטון החוק.

מוסי רז: יש פה מוסדות תכנון מסודרים, אם צריך להילחם בפשיעה החקלאית יש משטרה, אם צריך בקתות לרועים יש מוסדות תכנון, יש מינהל מקרקעי ישראל, יש רשויות תכנון, יש ועדה מחוזית.

מוסי רז: מה זה הדבר הזה?

מוסי רז: בחוק לבוא ולהכשיר את הדברים האלה?

מוסי רז: זה דבר בלתי מתקבל על הדעת כשגם עולה מהחוק הזה ריח גזעני, כי נראה לי שהוא מתייחס רק ללאום אחד שנמצא פה ואת זה אני אעזוב בצד.

מוסי רז: אני לא מבין, ידידי חבר הכנסת כבל, איך אנחנו יכולים לתת את ידנו להצעה נוראה כזאת?

איתן כבל: תודה.

איתן כבל: עליזה, את רוצה להתייחס?

עליזה לביא: אני מקווה שאולי נגיע להבנות פה.

עליזה לביא: אני חושבת שזה יהיה נכון במציאות וגם בלוח הזמנים.

איתן כבל: תודה.

איתן כבל: בבקשה.

ג'מעה אזברגה: תודה, מכובדי היושב ראש.

ג'מעה אזברגה: הרי מטרתו של החוק הזה היא שיטה אחרת בהמשך נישול הקרקעות, אם אני יכול להבין.

ג'מעה אזברגה: אולי שכחו כאן בהצעה לציין שזה אך ורק ליהודים, הרי חוות יחיד בדרום, בעיקר במגזר הבדואי, משתרעים על אלפי דונמים שם, ששם מגדלים כלבים, בחלק מהם, ולכן בואו נפריד בין שני דברים, בין להקצות מרעות למי שמבקש, למי שדורש, בעיקר במגזר הבדואי, לבין לא להכיר בשטח כזה שאתה מנשל ומאשר אותו לאזרח יהודי שינשל את הקרקע.

ג'מעה אזברגה: זו המטרה.

ג'מעה אזברגה: זה לא עניין של הקצאת מרעות.

ג'מעה אזברגה: או לאשר מבני מגורים לרועה הזה, מוזר מאוד, ביישובים קיימים מלפני קום המדינה לא מאשרים ורוצים לאשר בחוק הזה מבנה קבוע לרועה עם משפחתו על אלפי דונמים.

ג'מעה אזברגה: מה זה יכול להיות?

ג'מעה אזברגה: באמת.

ג'מעה אזברגה: וגם לנהל תיק מס הכנסה ולא יודע, הכוונה שיש כאן משהו שהוא טמון, שהוא לא ברור, אבל מה שאני יכול לדעת, שזו הצעה של עמותת רגבים כדי להמשיך לנשל את הקרקעות של הערבים ושל הבדואים בנגב.

איתן כבל: תודה, יקירי.

איתן כבל: חאג' יחיא ואחרי זה דן סידה, בבקשה.

עבד אל חכים חאג' יחיא: כבוד היושב ראש.

עבד אל חכים חאג' יחיא: אם כבר מדברים על הסדרה ומדברים על שטחים פתוחים גדולים בנגב, אז הגיע הזמן גם להסדיר את הנושא של הרועים אצל הבדואים.

עבד אל חכים חאג' יחיא: היום המצב הוא כזה, רועה בדואי, אם הוא עובר עם העדר שלו, יש לו קנסות ואפילו לפעמים גם החרמה של העדר, ובמקרים מסוימים גם העברה ברכבים, הם מחרימים להם.

עבד אל חכים חאג' יחיא: זה המצב הקיים היום.

עבד אל חכים חאג' יחיא: לכן מה שהייתי מבקש, קודם כל להסדיר את העניין, שבדואי שירצה לקבל את האישור יקבל את האישור ויקבל גם את השטח שיהיה מוגדר שזה שטח המרעה שלו ואז כל תקנה, תוספת שתהיה לאחרים, תהיה גם לרועה הבדואי, במיוחד כשאנחנו באים לאוכלוסייה שזה אורח החיים שלה.

עבד אל חכים חאג' יחיא: אז רעיית הצאן, רעיית הגמלים, זה אורח החיים שלה, היום המצב שלהם 'זה שטח לא שלך, זה שטח של המדינה' וכאילו שהוא לא אזרח מדינה.

עבד אל חכים חאג' יחיא: אני חושב, אני ביקשתי גם להגדיר, אני רוצה שמישהו יגיד לי לא או יגיד לי כן, או ייתן הגדרה אחרת, מה זה קרקע מדינה.

עבד אל חכים חאג' יחיא: זו הקרקע של האזרחים שמנוהלת על ידי הממשלה וזרועותיה.

עבד אל חכים חאג' יחיא: זו קרקע של המדינה ולפי הנתונים שיש לי, הבדואים בנגב, יש להם תעודת זהות כחולה, כאילו הם אזרחים, הם רשומים כאזרחים, אז אם הם אזרחים הם צריכים לקבל את אותם תנאים.

עבד אל חכים חאג' יחיא: לכן אנחנו נתנגד אם הנושא הזה לא יוסדר גם לערבים בנגב בתוכו וגם לאפשר להם לבנות ולהקים חוות בודדים שיוכלו גם לחיות את החיים הנורמליים שלהם, אחרת זה גם עוד המשך, עוד סעיף שלא נרשם בחוק הלאום וזה המשך לחוק של חוות הבודדים, שאנחנו נאבקנו בו בוועדה הזו ולצערי זה עבר.

איתן כבל: תודה.

איתן כבל: חבר הכנסת דן סידה, בבקשה.

דן סיידה: אני רוצה להתייחס לדברים שאמר חבר הכנסת רז.

דן סיידה: חבר הכנסת רז, המציאות השתנתה, פעם יכולת לרעות עדר ולבוא אליו בלילה ללא חשש כבד ולשרוד את הגידול של העדר.

דן סיידה: המצב השתנה.

דן סיידה: אני הייתי לפני 20 שנה במרום הגליל והייתי אחראי על שטחים, אמון על הדברים האלה, והעסק כן עבד ויכול היה לעבוד על גבול הרווחיות.

דן סיידה: גם המצב בשטח השתנה, יש פשיעה חקלאית גואה וגוברת שלא מאפשרת היום את הפריבילגיה הזאת ללכת ולחזור.

דן סיידה: זה דבר אחד.

דן סיידה: דבר שני, אני לא ראיתי, אדוני, שיש בעיה, אם יש חקלאי מסודר במגזר הערבי, בגוש חלב יש מגדל ענק שיש לו שטחי מרעה והוא מגדל כדת וכדין.

דן סיידה: מדברים על מי שיש לו - - -

ג'מעה אזברגה: מבני מגורים?

דן סיידה: כן, עם מגורים, עם הכול.

דן סיידה: כן, הוא הגיש מסודר וקיבל מסודר.

דן סיידה: אנחנו מדברים על מישהו שכבר יש לו את שטחי המרעה, זה לא מישהו שהמציא את הגלגל.

דן סיידה: מבקשים עכשיו להתאים את המצב - - -

מוסי רז: אז תראה, יש משבר בנייה, בוא נאשר לכל אחד לבנות איפה שהוא רוצה.

דן סיידה: נכון, אם יש משבר בנייה, נתמודד עם משבר הבנייה.

דן סיידה: עכשיו יש משבר בענף הזה, צריך להתאים את המציאות לענף.

ג'מעה אזברגה: אז תדאג לעשות את זה לבדואים.

דן סיידה: אני לא מדבר על הבדואים, אני מדבר על מה שאני מכיר ויודע.

ג'מעה אזברגה: אה, אז הבדואים לא?

דן סיידה: לא, אני לא אמרתי שלא, אמרתי שהבעיה לא מוכרת לי.

ג'מעה אזברגה: אבל זה אותה בעיה.

דן סיידה: עכשיו אתה אומר- - - אני אומר אין לחכם אלא מה שעיניו רואות.

דן סיידה: אני רואה מה שקורה בגליל.

ג'מעה אזברגה: אתה מציע פתרון לרועים, תציע פתרון גם לאנשים - - -

איתן כבל: תודה, תודה.

דן סיידה: ומה שקורה בגליל, צריך להתאים את המציאות.

איתן כבל: תודה, אני עושה הפסקה של עשר דקות, אנחנו נתכנס כאן ברבע לאחת.

איתן כבל: אני מחדש, ברשותכם, את הישיבה.

איתן כבל: יעל כהן-פארן רצתה לדבר לפני שאני אציג את מה שאני מסכם כאן.

איתן כבל: בבקשה.

יעל כהן-פארן: תודה, אדוני היושב ראש.

יעל כהן-פארן: אני מתנצלת שלא יכולתי להיות מתחילת הישיבה והייתי אומרת את הדברים בתחילתה, אבל היו לי גם דיונים אחרים.

יעל כהן-פארן: אני חושבת שהחוק הזה לא צריך לעבור, החוק הזה הוא מאוד בעייתי.

יעל כהן-פארן: אנחנו מדברים על חוק שפותח פתח, בצו של שר החקלאות, בכל מקום בארץ, למגורים באמצע שמורות טבע, באמצע שטחים ערכיים שהם כל כך מעטים במדינת ישראל ואנחנו כל כך צריכים לשמור עליהם, למעננו, למען הציבור, למען הדורות הבאים.

יעל כהן-פארן: בהחלטה שבאמת, מתוך הקריאה של דברי ההסבר, יש כאן שלל סיבות ונסיבות שכביכול מצדיקות החלטה כזאת, אני חושבת שאם מסתכלים על הדברים אפשר לפתור, גם פשיעה חקלאית, גם הנושא של היתרונות הסביבתיים של מרעה, ששוב צריך לשים על השולחן שלא בכל מקום יש לזה יתרון סביבתי ולא לכל סוג של מרעה יש יתרון סביבתי, לפעמים יש הרבה פגיעה סביבתית במרעה, תלוי באיזה בעל חיים מדובר ובאיזה מקום.

יעל כהן-פארן: אז הפתיחה הזאת של הפתח, ובוא נשים את זה על השולחן, החוק הזה בא כדי לפתור מצוקה של מספר חקלאים, שכנראה נמצאים גם בחדר הזה ואולי לא יאהבו את דבריי ואני מקווה שלא יתקפו אותי יותר מדי על הדברים האלה - - -

איתן כבל: אני אגן עלייך כל הזמן.

יעל כהן-פארן: חלקם נמצאים במקום בניגוד לחוק, צריך להגיד את זה בצורה ברורה, בניגוד לחוק ותוך שנפתחים נגדם הליכי אכיפה, שהם לא רבים, רמ"י לא פועלת כל כך הרבה בהליכי אכיפה, ונמצאים בתהליכי אכיפה כאלה ואחרים ואפילו פנו לבג"צ ובג"צ גם אמר להם 'סליחה, אתם נמצאים במקום בניגוד לחוק'.

יעל כהן-פארן: אז כל החוק נועד להסדיר את עניינם ואני רואה בזה התנהלות ממש פסולה.

יעל כהן-פארן: בסופו של דבר הפתח שהחוק הזה פותח הוא הרבה יותר מהמעטים האלה והוא מאוד מסוכן.

איתן כבל: אוקיי.

יעל כהן-פארן: אני רק אסיים.

יעל כהן-פארן: כדי לשמור על עדר לא צריך לגור שם עם כל המשפחה ולפתוח צימרים ומחלבה וחנות ומרכז מבקרים.

יעל כהן-פארן: הניסיון להביא כאן בעצם הסדרה בחוק, מעל כל דין, בניגוד לכל דין קיים, אולי נקרא לזה חוק יסוד, בצלאל, חוק יסוד הסדרת חוק למגורים בשטח מרעה, כי אז הוא באמת יגבר על כל דין, ואני באמת קוראת לך לא לקדם את הצעת החוק הזאת.

יעל כהן-פארן: תודה.

איתן כבל: תודה לחברתי, חברת הכנסת יעל כהן-פארן.

איתן כבל: אני רוצה לומר לך כך, בכל מקרה, הרי את יודעת מה זה הליכי חקיקה, אין מצב שהייתי מאשר בשמורות טבע בנייה, אין מצב שהייתי מאשר בתוך שטחי אש בנייה.

איתן כבל: אני רוצה לתת לזה מענה.

איתן כבל: אני מבין מה שאת אומרת, אני גם יודע להתחבר לחלק מהדברים שלך, אבל כשלוקחים את זה באקסטרים - - -

יעל כהן-פארן: אבל פה זה באקסטרים.

יעל כהן-פארן: החוק זה באקסטרים.

איתן כבל: נכון לרגע זה הבעיה היא הרבה יותר מצומצמת ואפשר לתת לה מענה בלי לפתוח את היריעה מעל ומעבר.

איתן כבל: אבל, בבקשה, חמד עמאר.

חמד עמאר: קודם כל, אדוני היושב ראש, אני תומך בהצעת החוק הזאת, אני חושב שהיום, עם מצבם של החקלאים במדינת ישראל ועם המצב של אותו בעל צאן שצריך להשאיר בשטח וללכת, אנחנו חייבים לעשות את ההסדרה, אבל יש נקודה אחת שאני חייב להעלות אותה.

חמד עמאר: הנקודה של משרד הביטחון, שכאן לא מתייחסים לשטחי אש בכלל, החוק לא נוגע ולא משתף את משרד הביטחון.

בצלאל סמוטריץ': אף אחד לא יגור בשטח אש.

חמד עמאר: אז הנקודה הזאת, הבקשה של משרד הביטחון להכניס את הנושא של שטחי אש, שטחים ביטחוניים, שיהיה את העמדה של משרד הביטחון.

איתן כבל: אני אומר את זה כך, חבר הכנסת חמד עמאר, תמיד כניסה לשטח אש היא בתיאום, על כל המשתמע מכך, אני לא רוצה עכשיו לפתוח את זה.

איתן כבל: בוא נגיד ככה, הלוואי שבחוק הזה הבעיה היא מערכת הביטחון, שטחי האש.

איתן כבל: ברשותכם, אני רוצה לסכם את העניין הזה.

איתן כבל: פניתי למשרד המשפטים ולרמ"י כדי לדחות את - - - לא לדחות, אלא לא לבצע שום פעולה בשטח, החלפתי גם מילים עם המשנה, עם ארז קמיניץ - - -

עבד אל חכים חאג' יחיא: האחראי על ההריסות ביישובים הערביים.

איתן כבל: עזוב, אפשר להגיד על ארז הרבה דברים, אבל אתה יודע - - -

עבד אל חכים חאג' יחיא: אמרתי לו בפנים.

איתן כבל: בסדר גמור.

בצלאל סמוטריץ': איזה הריסות?

בצלאל סמוטריץ': של מה?

חמד עמאר: הוא פקיד שמבצע - - -

עבד אל חכים חאג' יחיא: של מבנים של אנשים שיושבים על אדמתם.

איתן כבל: חבר'ה, ארז קמיניץ הוא מהפקידים הבכירים הטובים ביותר שקמו למדינת ישראל לדורותיה, נקודה.

חמד עמאר: הוא מבצע מדיניות של השר שמתווה אותו, הוא לא מבצע מדיניות של עצמו.

איתן כבל: אני אומר זאת כמי שמלווה אותו, אין הרבה אנשים עם יושרה, עם מקצועיות ומקצוענות כמו האיש הזה.

איתן כבל: אני אומר זאת בצורה מאוד ברורה, גם כשאני לא מסכים אותו, אף פעם הוא לא עושה את זאת, חס וחלילה, בצורה של התרסה, אלא מתוך באמת ראיית העניין.

איתן כבל: אני מסיר בפניו את הכובע והלוואי שהיו לנו עוד כאלה.

איתן כבל: באמת הלוואי, אני אומר זאת בצורה מאוד מאוד ברורה.

איתן ברושי: מזמן הוא לא זכה למחמאה כזאת.

עבד אל חכים חאג' יחיא: רק אם כבר, הרסו שני בתים בשבוע שעבר בקלנסואה שיש עליהם תכנית מופקדת בוועדה מחוזית.

איתן כבל: אוקיי.

איתן כבל: תודה.

איתן כבל: הוא בעל כוח שכנוע גדול, אם ככה.

איתן כבל: מה שאני מנסה להגיד, חברות וחברים, אני אומר את זה וזאת גם ההחלטה שלי בעניין הזה, עד סוף השנה לא יתנהל שום הליך לפינוי או להריסה או, איך קראת לזה?

איתן כבל: הפעלת הוצאה לפועל, שום הליך בתקופה הזו, עד סוף השנה, עד סוף דצמבר 2018.

איתן כבל: המדינה תעשה את כל אשר נדרש כדי להגיע לדין ודברים מוסכם בתוך כל התהליך הזה עם המחזיקים נכון לרגע זה בקרקע.

איתן כבל: אריאל, אני אכנס לעניין הזה באופן אישי, אני אבקש להיות חלק מהדיונים כי עניינים מהסוג הזה, אני רוצה לראות את זה במו עיניי, שבאמת הדברים לא נעשים להכעיס ורק, איך אומרים?

איתן כבל: כמו שאנחנו נוהגים לראות.

איתן כבל: אני נכנס לזה באופן אישי ואני מקווה, במה שתלוי בי, אני אנסה שעוד הרבה לפני, אני אבקש, ברשותכם, שבמהלך הפגרה לפחות יתקיים דיון אחד שאני אשתתף בו כדי לראות איך אנחנו - - -

עבד אל חכים חאג' יחיא: לא דיון של הוועדה?

איתן כבל: לא, לא של הוועדה, פגישת עבודה כדי שאנחנו - - -

עבד אל חכים חאג' יחיא: לא של הוועדה.

איתן כבל: לא, אני הבנתי, כדי שאני אבהיר, אם אתה שאלת אז גם מישהו אחר יכול להבין, אנחנו נעשה פגישה שהיא לא במסגרת דיון בוועדה כדי לנסות לראות, לפחות מנקודת המבט שלי, איפה הן הבעיות, בוודאי מול יערן.

איתן כבל: אני אומר את זה גם לחוות יערן, אני רוצה לעזור לכם, אבל אתם חלק מ- והגישה היא שאתם צריכים להיות חלק מהמכלול השלם.

איתן כבל: אני לא אאפשר שהעסק הזה כולו יתמוטט בגלל חווה אחת, כזו או אחרת, תהיה מכובדת ככל שתהיה.

איתן כבל: אני אומר את זאת בצורה הכי מפורשת, בצורה הכי ברורה.

איתן כבל: אני אומר את זה גם לעורכי הדין שלכם.

איתן כבל: אנחנו נעשה את כל אשר לאל ידנו, לאל ידי, כדי שנגיע להבנות והסכמות, אבל כמו בכל דבר שיש בו הסכמות שני הצדדים צריכים להתגמש ולהסכים ולא רק צד אחד, ולא לנצל את העובדה שחברי, שאני לא מסכים עם חלק ניכר מדבריו, אבל הוא איש ערכי מן המדרגה העליונה, בצלאל, לא להסתמך יתר על המידה עליו.

איתן כבל: אני אומר את זה כבר כאן בצורה ברורה וחד משמעית.

בצלאל סמוטריץ': אנחנו מסתמכים עליך.

איתן כבל: אני אכנס לעניין הזה ואנחנו ניתן לזה את המענה.

איתן כבל: תודה רבה לכם, הישיבה נעולה.